En ven havde prøvet det

For 'Jesper' var det drømmen om at se stor og stærk ud - og gerne hurtigt, der fik ham til som 37-årig at stikke nåle i sine overarmsmuskler og i nakken og sprøjte olien direkte ind.

- Jeg havde set en god ven, der også havde fået olie i armene og ikke var blevet syg af det. Jeg sludrede med ham, og han kendte andre, der havde prøvet det for år tilbage, og de var ikke blevet syge, forklarer han.

Olien får musklerne til at svulme op, men efter noget tid sætter den sig i klumper og kan give deforme overarme og en lang række sygdomme.

For 'Jesper' gik det helt galt. Efter få måneder begynder han at blive voldsomt træt, og han taber sig. Han går til lægen og bliver undersøgt på kryds og tværs. I starten kan man ikke finde ud af, hvad der er galt.

Men så får han taget en blodprøve. Den viser et alarmerende højt kalkniveau i blodet, og han bliver indlagt med det samme - med kraftigt svækket nyrefunktion.

Så gik alvoren op for ham.

- Det gik op for mig, at jeg havde været i livsfare, og der slog det mig, om jeg skulle til at sige farvel til min familie, fortæller 'Jesper'.

Meget lidt viden

I dag ved lægerne ikke præcist, hvad det er olien gør i kroppen.

- Det laver tilsyneladende nogle forandringer i musklerne, som forårsager forhøjet kalk i blodet. Det er farligt. Dels fordi det giver symptomer i sig selv, men også fordi det kan gå i nyrerne og forårsage, at nyrerne ’kalker til’, og nedsætter nyrefunktionen ganske betydeligt, og det kan være livsfarligt, forklarer Ebbe Eldrup, der er overlæge på Herlev Hospital.

Han ser i dag en gruppe på seks patienter, og i Århus er der 12. Men ellers ved ingen, hvor mange der har sprøjtet olie i musklerne, forklarer han.

- Vi kender under 30 patienter, vil jeg skønne, men jeg er bange for, at der findes rigtigt mange – i hundredvis.

Usikker prognose

Lige nu behandler lægerne sygdommen med høje doser binyrebark-hormon og saltvand, der skyller kroppen igennem. Men fremtidsudsigterne er uvisse, forklarer Ebbe Eldrup.

- Vi har nogle ideer om, hvordan det sker, men vi ved fx intet om prognosen. Er det livslange sygdomme? Går det væk af sig selv? Hvem får det, og hvem får det ikke? Hvilke behandlingsmuligheder har vi?

For 'Jesper' har indsprøjtningerne haft voldsomme konsekvenser, og han fortryder det bittert.